1Masse’nana tudangenna Réhabéam selaku arung, aléna sibawa sininna ra’ya’na dé’na najampangiwi hukkunna PUWANGNGE,
2sibawa dé’ namatinulu lao ri PUWANGNGE. Rimakkuwannanaro rihukkunni mennang ri PUWANGNGE. Ri taung malimaé apparéntanna Réhabéam, Sisak arung Maséré gasai Yérusalém
3sibawa 1.200 karéta musu, 60.000 tentara makkinnyarang, sibawa sijumella prajuri iya dé’é naribilang égana, muttama’ni pasukang Libia, Suki sibawa Sudan.
4Nasittaiwi kota-kota mabbénténgngé ri Yéhuda nainappa maju lettu ri Yérusalém.
5Iyaro wettué Arung Réhabéam sibawa pamimpinna Yéhuda maddeppungenni ri Yérusalém nasaba lariwi polé ri Sisak. Poléni Nabi Sémaya ri mennang sibawa makkeda, "Makkuwaiyé adanna PUWANGNGE, ‘Musalai-Ka iko, jaji makkekkuwangngé Usalai tokko angkammu rikuwasai ri Sisak.’"
6Mangakuni arungngé sibawa sining pamimpingngé makkedaé madosani mennang. Makkedai mennang, "Aga napogau’ iyaro PUWANGNGE adélé’i."
7Wettunna naita PUWANGNGE makkedaé napakariyawani mennang Aléna, mabbicarasi lao ri Sémaya, adanna, "Nasaba nangakuiwi mennang dosana, dé’na upabbinasai matu mennang. Maélo-Ka paleppe’i mennang masitta; dé’ naancuru matu Yérusalém. Namuni makkuwaro, Sisak,
8makuwasaiwi matu mennang, kuwammengngi naissengngi assilaingenna massompaé lao ri Iyya sibawa massompaé lao risining panguwasa linoé."
9Napoléna Arung Sisak gasai kota Yérusalém sibawa rampasa’i barab-barang mangke’é iya engkaé ri Bolana PUWANGNGE sibawa ri saorajana arungngé, makkuwatoro kaliyawo-kaliyawo ulaweng iya naébbué Arung Salomo.
10Selaku passulléna mébbui Réhabéam kaliyawo-kaliyawo gessa, nanappaddettangengngi lao risining parawira iya monrowangngéngngi pintu gerbanna saorajaé.
11Tungke-tungke lao arungngé ri Bolana PUWANGNGE, natiwii sining pengawal-é iyaro kaliyawo-kaliyawoé, nainappa napalisu ri bili’ jagangngé.
12Nasaba napakariyawai aléna arungngé ri yolona PUWANGNGE, kuwaéttopa nasaba engka mupa gau’-gau’ iya makessingngé ri Yéhuda, nasorona caina PUWANGNGE lao ri Réhabéam sibawa dé’ napabbinasa sisengngi.
13Mapparéntai Réhabéam ri Yérusalém sibawa pédé battowai akuwasanna. Umuru’na wettunna mancaji arung 41 taung, namapparéntai 17 taung ittana ri Yérusalém, kota iya napilé PUWANGNGE polé ri sininna daérana Israélié untu’ mancaji onrong assompang lao ri Aléna. Indo’na Réhabéam iyanaritu Naama polé ri wanuwa Amon.
14Napogau’i Réhabéam majaé nasaba dé’ nakkuraga pogau’i élona PUWANGNGE.
15Curita passalenna Réhabéam polé ri pammulanna lettu ri paccappurenna sibawa assossorenna riyokii ri laleng kitta Sejarana Nabi Sémaya sibawa ri laleng kitta Sejarana Nabi Ido. Ri yelle’na Réhabéam sibawa Yérobéam tuli kajajiyangngi musué.
16Matéi Réhabéam sibawa rikuburu ritampung arung-ngarungngé ri Kota Daud. Abia ana’ worowanéna mancaji arung sulléiwi.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn